**Käsundusleping**

*Lepingu sõlmimise kuupäevaks on digitaalallkirjade viimane kuupäev*

**Kadrina Vallavalitsus**; registrikood 75007824; aadressiga Rakvere tee 14, 45201 Kadrina, Lääne-Virumaa, kes tegutseb põhimäärus alusel (edaspidi “Käsundiandja”), ühelt poolt,

ja

**..................;** reg.number.................. aadress........, keda esindab ...............põhikirja alusel (edaspidi Käsundisaaja), keda edaspidi nimetatakse eraldi Pool või koos Pooled, leppisid kokku alljärgnevas (edaspidi Leping):

**1. LEPINGUESE**

1.1. Lepingu esemeks on Kadrina esmatasandi tervisekeskuse ehitustöödel omanikujärelevalveteenuse osutamine (edaspidi Töö).

1.2. Töö teostamise algus on juuni 2019 ja eeldatav lõpptähtaeg on august 2020 a;

1.3. Töödena käsitletakse kõiki töid ja toiminguid, sh Lepingus nimetamata töid ja toiminguid, mis on vajalikud Lepingu punktis 1.1. ettenähtud tulemuse saavutamiseks, samuti töö vastuvõtmiseks vajaliku dokumentatsiooni vormistamisega seotud toimingud;

1.4. Käsundisaaja on kohustatud teostama Tööd vastavuses Töödele kehtivate normide ning Käsundisaaja majandus- ja kutsetegevuses tunnustatud parimate tavade ja praktikaga.

1.5. Käsundiandjal on õigus jooksvalt kontrollida Tööde tegemise käiku. Käsundisaaja on kohustatud koheselt informeerima Käsundiandjat Tööde tegemise käigus tekkinud probleemidest ja takistusest.

**2. POOLTE KINNITUSED**

2.1 Pooled tagavad ja deklareerivad, et Lepingu sõlmimisega ei ole nad rikkunud ühtegi enda suhtes kehtiva seaduse, muu õigusakti või põhikirja sätet ega ühtegi endale varem sõlmitud lepingute ja kokkulepetega võetud kohustust;

2.2 Pooled kinnitavad, et nende suhtes ei ole algatatud pankrotimenetlust ega esitatud vastavat avaldust ning et nende suhtes pankrotimenetluse algatamise suhtes puuduvad seaduses sätestatud eeldused.

**3. TEOSTATAVATE TÖÖDE KIRJELDUS**

3.1. Omanikujärelevalve (Käsundisaaja) ülesandeks oleks esindada teostada omanikujärelevalvet Käsundiandjat poolt näidatud objektil;

3.2. omanikujärelevalve teostamisel lähtub Käsundisaaja Ehitusseadustikust tulenevates, samuti selle alamaktidest tulenevatest normidest, eesmärgiga tagada igakülgne Käsundiandja huvide kaitse Kadrinaesmatasandi tervisekeskuse rajamise ehitustöödel;

3.2. Lisaks eeltoodule on Käsundisaaja kohustuseks konsulteerida Käsundiandjat mitmesugustes projekteerimise, ehitamise ja ehitusjuhtimisega seonduvates küsimustes.

**4. TÖÖDE HIND JA MAKSMISE KORD**

4.1. Lepingu kogumaksumuseks on .............. eurot millele lisandub käibemaks;

4.2. Tööde teostamise igakuiseks tasuks on .............. eurot, millele lisandub käibemaks;

4.3. tööde eest tasutakse igakuiselt Käsundisaaja poolt esitatud arvete eest, milles peab kajastuma eelmises punktis fikseeritud summad;

4.4. tasumise tähtajaks määravad pooled 21 päeva, alates arve laekumisest Käsundisaajale;

4.5. Tööd antakse üle aktide ja arvete alusel.

**5. KÄSUNDISAAJA KOHUSTUSED**

5.1 Käsundisaaja kohustub täitma Lepingu raames teostatavaid ülesandeid tähtaegselt, kooskõlastades igasugused tööga seonduvad tähtajad Käsundiandjaga;

5.2 Käsundisaaja on kohustatud koheselt informeerima Käsundiandjat töö tegemise käigus tekkinud probleemidest ning nõudma Käsundiandja juhiseid ja informatsiooni;

5.3 Käsundisaaja on kohustatud tagama teostatud tööde vastavuse Lepingule ja muudele Lepingu dokumentidele;

5.4 Käsundisaaja on kohustatud tegema Lepingus ette nähtud tööd heaperemehelikult ning lähtuma tööde teostamisel Käsundisaaja huvidest;

5.5 Käsundisaaja on kohustatud vältima käesoleva Lepingu täitmisel kahju tekitamist Käsundiandjale ja/või kolmandatele isikutele,

5.6. hanke maksumuse piires tegema hankedokumentides sisalduvad tööd, omama selleks kogu vajaliku tööjõu, materjali ja töövahendeid;

5.7. teatama (kirjalikult) viivitamatult kõigist teenuse kvaliteeti ja tähtaegset valmimist ohustavatest asjaoludest;

5.8. vastutama Käsundiandja esindaja teenuse kvaliteetse ja õigeaegse teostamise eest

* 1. Võtma arvesse Käsundiandja ettepanekuid ning märkusi ja teostama Töö vastavalt Käsundiandja soovile ja rahastaja nõuetele;
  2. Olema Käsundiandja jaoks kättesaadav kohtumisteks ja suhtlemiseks sidevahendite abil tööpäeviti kella üheksast viieni päeval;
  3. Tegutsema pühendunult ja efektiivselt eesmärgiga teostada Töö tähtaegselt;
  4. Hoidma käesoleva lepingu raames saadava info konfidentsiaalse välja arvatud juhul, kui informatsiooni avaldamise kohustus tuleneb seadusest või rahastaja nõuetest;
  5. Teavitama (kirjalikult) viivitamatult Hankijale kõigist teenuse kvaliteeti ja tähtaegset valmimist ohustavatest asjaoludest;
  6. osalema ehituskoosolekutel ja muudel objekti valmimisega seonduvatel koosolekutel. Ehituskoosolekud, millel Käsundisaaja viibimine on kohustuslik, toimuvad mitte vähem kui 1 kord nädalas ning sõltuvalt ehitusperioodist ka tihedamini;

**6. KÄSUNDIANDJA KOHUSTUSED**

6.1 Käsundiandja kohustub tööd vastu võtma ja tasuma teostatud tööde eest ulatuses ja korras, mis on Lepinguga ette nähtud;

6.2 Käsundiandja kohustub reageerima kirjalikult kõikidele Lepingu täitmise käigus Käsundisaaja poolt kirjalikku taasesitamist võimaldavas vormis edastatud tahteavaldustele, sealhulgas muudatustele Lepingu tähtaja suhtes hiljemalt 7 (seitsme) tööpäeva jooksul;

6.3 Käsundiandja tagab Käsundisaajale kõik kogu Tööperioodi jooksul Tööde teostamiseks vajalikud tingimused;

6.4 Käsundiandja kohustub tagama töödeks vajalike tingimuste olemasolu.

**7. TÖÖDE ÜLEANDMINE-VASTUVÕTMINE**

7.1 Käsundisaaja annab Käsundiandjale tööd üle akti ja arvega igakuiselt;

7.2 Töö üleandmise-vastuvõtmise vormistavad Pooled aktiga;

7.3 Käsundiandja on kohustatud Käsundisaaja poolt koostatud ja talle esitatud akti 10 (kümne) tööpäeva jooksul alla kirjutama, vastasel juhul esitama oma kirjalikud vastuväited. Kui Käsundiandja aktile alla ei kirjuta aga esita kirjalikke vastuväiteid, loetakse akt aktsepteerituks ja töö või töö osa Käsundiandjale üleantuks.

**8. ESINDAJAD**

Esindajad lepingu täitmisel on

8.1. Käsundiandjal – ......................., kontakttelefon ................................, e-post: ......................

8.2. Käsundisaajal – ......................., kontakttelefon ................................, e-post: ......................

**9. TEADETE EDASTAMINE**

9.1. Üks Pool edastab Lepinguga seotud teated teise Poole Lepingus märgitud aadressil või kontaktnumbril. Aadressi või kontaktnumbri muutusest on Pool kohustatud koheselt informeerima teist Poolt;

9.2. Teadete edastamine toimub e-posti või faksi teel, va juhtudel, kui Lepingus on ette nähtud teate edastamine tähitud kirjaga;

9.3. Poole nõue teisele Poolele, mis esitatakse tulenevalt Lepingu rikkumisest, peab olema edastatud tähitud kirjaga.

**10. LEPINGU MUUTMINE**

Lepingut saab muuta ainult Poolte kirjalikul kokkuleppel.

**11. LEPINGU LÕPETAMINE**

11.1. Käsundiandjal on õigus Leping olenemata põhjusest igal ajal ühepoolselt taganeda/üles öelda, teatades sellest Käsundisaajale kirjalikult ette vähemalt 28 (kakskümmend kaheksa) kalendripäeva. Sellisel juhul on Käsundiandja kohustatud tasuma Käsundisaajale Lepingu lõpetamise momendiks faktiliselt tehtud ja dokumentaalselt tõendatud Töö eest. Lepingust taganemise/ülesütlemise puhul Käsundisaaja poolse lepingurikkumise tõttu ei ole Käsundisaajal õigust nõuda sellega tekitatud kahju;

11.2. Käsundiandjal on õigus õiguskaitsevahendina Lepingust taganeda/üles öelda juhul, kui Käsundisaaja rikub ükskõik millist lepingujärgset kohustust. Sellisel juhul ei ole Käsundisaajal õigust tasu nõuda;

11.3. Käsundisaajal on õigus Leping ühepoolselt lõpetada võlaõigusseaduses sätestatud alustel.

**12. KONFIDENTSIAALSUSKLAUSEL**

Pool peab hoidma saladuses talle Lepingu täitmisega teatavaks saanud asjaolusid, mille saladuses hoidmiseks on teisel Poolel õigustatud huvi või mille saladuses hoidmist teine Pool on nõudnud. Saladuse hoidmise kohustust ei ole, kui Poolel on asjaolude avalikustamiseks teise Poole kirjalik luba või kui ta on avalikustamiseks kohustatud seadusest tulenevalt.

**13. KAHJU HÜVITAMINE**

13.1 Kui Lepingu Pool ei täida Lepingut või ei täida seda nõuetekohaselt, on ta kohustatud hüvitama teisele Poolele kõik sellega tekitatud kahjud;

13.2 Kahju all mõistavad Pooled tehtud kulutusi, vara kaotsiminekut või riknemist, samuti saamata jäänud tulu, mida nõudeõigust omav Pool oleks saanud, kui teine oleks Lepingut täitnud.

**14. VÄÄRAMATU JÕUD**

14.1 Lepingupooled ei vastuta Lepinguga võetud kohustuste täitmise eest, kui tööd katkestatakse/peatatakse osapooltest mitteolenevatel põhjustel (Force Majeure), mis teevad võimatuks lepinguliste kohustuste täitmise juhul, kui see puudutab ühte või mõlemat osapoolt. Sellisel juhul lükatakse Lepingu täitmise tähtajad edasi kuni takistuste kõrvaldamiseni;

14.2 Lepingupooled kohustuvad teatama teisele Poolele koheselt Tööde katkestamist põhjustavate asjaolude ilmnemisest. Juhul kui 1 (ühe) kuu jooksul alates Tööde katkestamise päevast ei ole võimalik Töid jätkata, on kummalgi Lepingupoolel õigus lõpetada Leping ennetähtaegselt;

14.3 Tööde katkestamist/peatumist põhjustava erakorralise asjaolu peab tõendama Lepingupool, kes sellele viitab.

**15. LAHKARVAMUSED**

Lepingu tõlgendamisel ja/või täitmisel tekkivaid lahkarvamusi lahendavad Pooled läbirääkimiste teel. Juhul kui Pooled ei jõua läbirääkimiste teel kokkuleppele lahendatakse vaidlused vastavalt kehtivale seadusandlusele

**16. LÕPPSÄTTED**

16.1 Käesoleva Lepingu sõlmimisel ja täitmisel juhinduvad pooled Lepingu sätetest ja Eesti Vabariigi õigusaktidest;

16.2 Ühe või mitme Lepingu sätte vastuolu kehtiva seadusandlusega ei mõjuta kogu Lepingu kehtivust. Ülalmainitud vastuolu ilmnemisel rakendavad Pooled oma parimad jõupingutused seadusandlusega vastuolus oleva sätte asendamiseks sisult võimalikult lähedase ning õigusaktidega kooskõlas oleva sättega;

16.3 Leping on koostatud eesti keeles kahes identses võrdset juriidilist jõudu omavas originaaleksemplaris, millest üks jääb Käsundiandjale ja teine Käsundisaajale.

**17. LEPINGU DOKUMENDID**

17.1 Lepingu dokumendid koosnevad käesolevast lepingust ning lepingu muudatustest, milles lepitakse kokku pärast käesolevale „Lepingule” allakirjutamist (hilisem muudatus muudab varasema);

17.2 Tööde käigus koostatud, poolte esindajate allkirjastatud aktid, nõupidamiste protokollid, teatised, kooskõlastused jms ajalises järjestuses (vastuolude korral tühistab hilisem otsus varasema);

17.3 Kõik lepingu dokumendid peavad olema alla kirjutatud mõlema Lepingu Poole volitatud esindajate poolt ja muutuvad Lepingu lahutamatuteks lisadeks nende allakirjutamise momendist Lepingu Poolte või nende poolt volitatud isikute poolt.

**18. Poolte rekvisiidid:**

**Käsundiandja: Käsundisaaja:**